****

**Thammasat International Trade Law and Economics**

**ประกาศโครงการนิติเศรษฐศาสตร์การค้าระหว่างประเทศ**

**คณะนิติศาสตร์ และคณะเศรษฐศาสตร์**

**เรื่อง ระเบียบการสอบวิชาเสริมพื้นฐาน สอบกลางภาค และการสอบไล่**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

เพื่อให้การสอบวิชาเสริมพื้นฐาน สอบกลางภาค และการสอบไล่ ของโครงการนิติเศรษฐศาสตร์การค้าระหว่างประเทศ คณะนิติศาสตร์และคณะเศรษฐศาสตร์ มหาวิทยาลัยธรรมศาสตร์ เป็นไปด้วยความมีระเบียบ และโดยอาศัยระเบียบการสอบของนักศึกษามหาวิทยาลัยธรรมศาสตร์ พ.ศ.2553 และตามประกาศคณะฯ โครงการนิติเศรษฐศาสตร์การค้าระหว่างประเทศ จึงเห็นสมควรให้นักศึกษาที่เข้าสอบ ปฏิบัติตามข้อกำหนดดังต่อไปนี้

1. ต้องมาถึงสถานที่สอบก่อนเวลาเริ่มทำการสอบ และตรวจดูรายชื่อให้เรียบร้อย หากพบว่าไม่มีรายชื่อของตนให้ติดต่อเจ้าหน้าที่โครงการฯ เพื่อขอหลักฐานการจดทะเบียนฯ มาแสดงต่อเจ้าหน้าที่คุมห้องสอบ มิฉะนั้นจะไม่ได้รับอนุญาตให้เข้าห้องสอบ
2. ห้ามเข้าห้องสอบก่อนมีสัญญาณให้เข้าห้องได้ และเมื่อเข้าห้องสอบแล้ว ห้ามนักศึกษาออกจากห้องสอบหากเวลายังไม่พ้น 30 นาที
3. ไม่อนุญาตให้นักศึกษาเข้าห้องสอบหลังจากสอบไปแล้ว 30 นาที นอกจาก ได้รับอนุญาตจากอาจารย์ประจำวิชา หรือ ผู้ที่ได้รับมอบหมาย โดยไม่ต่อเวลาสอบให้
4. ต้องแต่งกายสุภาพ ห้ามสวมรองเท้าแตะ ห้ามนำอาหาร ขนมขบเคี้ยวเข้าห้องสอบ ปิดโทรศัพท์มือถือ โดยห้ามนำติดตัวเข้าห้องสอบ และต้องนำบัตรประจำตัวนักศึกษามาด้วยทุกครั้งที่มาเข้าสอบ บัตรประจำตัวนี้ให้วางบนโต๊ะสอบ เพื่อกรรมการหรือเจ้าหน้าที่ผู้ควบคุมห้องสอบจักตรวจสอบได้ทุกขณะ
5. ต้องเข้านั่งตามที่ซึ่งเจ้าหน้าที่จัดให้ พร้อมทั้งลงลายมือชื่อทำการเข้าสอบในบัญชีที่เจ้าหน้าที่จัดไว้เพื่อการนี้
6. ในขณะทำการสอบ ห้ามพูด ถาม บอก หรือดูคำตอบซึ่งกันและกัน หรือแสดงอาณัติสัญญาณ หรือกระทำการอย่างหนึ่งอย่างใดอันเป็นเหตุให้เกิดความไม่สุจริต
7. เมื่อต้องการสิ่งหนึ่งสิ่งใด ให้แจ้งแก่เจ้าหน้าที่ควบคุมการสอบ ในระหว่างเวลาสอบ ห้ามลุกออกจากที่นั่งสอบ นอกจากนำคำตอบยื่นต่อกรรมการหรือเจ้าหน้าที่ควบคุมการสอบ หรือได้รับอนุญาตจากกรรมการหรือเจ้าหน้าที่ควบคุมการสอบ
8. กรณีนักศึกษาขออนุญาตเข้าห้องน้ำ จะต้องมาแจ้งบันทึกข้อมูลการขออนุญาตเข้าห้องน้ำกับเจ้าหน้าที่ก่อนทุกครั้ง
9. จะนำกระดาษอื่นใดมาใช้ในการสอบไม่ได้ และต้องใช้กระดาษที่โครงการฯ จัดไว้ให้โดยเฉพาะ
10. จะนำหนังสือตำรา หรือเอกสารใดๆ ตลอดจนเครื่องมือคำนวณเข้าไปในห้องสอบมิได้ เว้นแต่จะมีประกาศของคณบดีอนุญาตให้นำเอกสารหรือเครื่องมือนั้นๆ เข้าไปได้
11. ก่อนหมดเวลา 5 นาที เจ้าหน้าที่จะได้ให้สัญญาณบอกให้รู้ครั้งหนึ่ง และเมื่อหมดเวลาจะได้ให้สัญญาณอีกครั้งหนึ่ง ให้รวบรวมกระดาษคำตอบส่งทันที ห้ามเขียนคำตอบต่อไปอีก
12. เมื่อเขียนคำตอบเสร็จแล้วต้องส่งกระดาษคำตอบต่อกรรมการ หรือเจ้าหน้าที่ผู้ควบคุมการสอบก่อน จึงจะออกจากห้องสอบได้
13. เมื่อออกจากห้องสอบแล้วต้องไปให้พ้นบริเวณห้องสอบนี้โดยเร็ว และห้ามส่งเสียงดัง หรือทำความรำคาญให้แก่ผู้ที่กำลังทำการสอบอยู่ หรือพูดคุยกันเกี่ยวกับเรื่องที่สอบซึ่งอาจทำให้ผู้ที่อยู่ในห้องสอบได้ยิน

อนึ่ง นักศึกษาผู้ใดกระทำทุจริตในการสอบ หรือพยายามกระทำการเช่นว่านั้นจะถูกลงโทษตามข้อบังคับมหาวิทยาลัยว่าด้วยวินัยนักศึกษา เท่าที่ผ่านมาโทษดังกล่าวส่วนใหญ่ คือการพักการศึกษามีกำหนดหนึ่งปีการศึกษา และสอบตกในวิชาที่ทุจริต

จึงประกาศให้ทราบโดยทั่วกัน

ประกาศ ณ วันที่ กรกฎาคม พ.ศ. 2558

(รองศาสตราจารย์ ดร.ปราการ อาภาศิลป์)

ผู้อำนวยการโครงการนิติเศรษฐศาสตร์การค้าระหว่างประเทศ